SYMC ฟุ้งรายได้ปีนี้โต 10% จ่อกางแผนธุรกิจหลัง “ไทม์ ดอทคอม” เข้าร่วมทุน
SYMC ฟุ้งรายได้ปีนี้โต 10% จ่อกางแผนธุรกิจหลัง “ไทม์ ดอทคอม” เข้าร่วมทุน, จ่อรับรู้รายได้จากโครงข่ายเคเบิลใต้น้ำช่วง Q4/60
29 ก.ย. 2560

บริษัท ซิมโฟนี่ คอมมูนิเคชั่น จำกัด (มหาชน) หรือ SYMC เปิดเผยว่า บริษัทคาดรายได้ปีนี้จะเติบโตไม่เกิน 10% ตามธุรกิจให้บริการด้านสื่อสารทั้งในและต่างประเทศ ขณะที่การจะเข้ามาถือหุ้นของกลุ่มบริษัท ไทม์ ดอทคอม เบอร์ฮาด (TIME dotCom Berhad) จากมาเลเซียนั้น จะไม่กระทบต่อธุรกิจ และเตรียมชี้แจงแผนงานของบริษัทในปีหน้า
ทั้งนี้ ปัจจุบันกลุ่มไทม์ ดอทคอมฯ อยู่ระหว่างทำคำเสนอซื้อหุ้นบางส่วน (Partial Tender Offer) ของบริษัท ซึ่งเมื่อแล้วเสร็จบริษัทจะเพิ่มทุนขายให้กับผู้ถือหุ้นเดิมตามสัดส่วน (RO) เป็นไปตามแผนการหาพันธมิตรทางธุรกิจของบริษัท ซึ่งจะช่วยเพิ่มศักยภาพการแข่งขัน โดยคาดว่าพันธมิตรจะเข้ามาถือหุ้นมากกว่า 40%
นอกจากนี้ บริษัทยังเตรียมรับรู้รายได้จากการร่วมลงทุนโครงข่ายเคเบิลใต้น้ำระหว่างประเทศ กับพันธมิตรมาเลเซีย และกัมพูชา ที่คาดว่าจะเข้ามาในช่วงไตรมาส 4/60 จากที่มีลูกค้าเข้าใช้บริการแล้วบางส่วน ซึ่งน่าจะส่งผลทำให้สัดส่วนรายได้จากต่างประเทศในปีนี้ปรับตัวเพิ่มขึ้น